Къалэным хуэпэж Абрэджыр
КъБР-м и Дзэ комиссариатым Бахъсэн къалэмкIэ, Бахъсэн, Дзэлыкъуэ районхэмкIэ я къудамэм и унафэщI Сосналы Мухьэмэд иджыблагъэ къыIэрыхьащ Сочэ къалэм щыIэ дзэ частым и командир Енин М., а частым и автомобиль плъыр ротэм и командир Дедегкаев Д. сымэ я Iэ зыщIэлъ фIыщIэ, щытхъу тхыгъэ. Ахэр гуапэу топсэлъыхь ди лъахэгъу Абрэдж Жантемыр дзэ къулыкъур щIыхь пылъу зэрырихьэкIым.
«ПщIэ зыхуэтщI Мухьэмэд! 3662-нэ дзэ частым и унафэщIхэм фIыщIэ пхудощI автомобиль плъыр ротэм и шофер нэхъыжь къалэным пэрыту дзэ къулыкъур езыхьэкI Абрэдж Жантемыр Хьэмидбий и къуэм папщIэ. Ар ящыщщ Сочэ къалэм щекIуэкIа Формула-1 дунейпсо чемпионатым, ныбжьыщIэхэм бгым лыжэкIэ къежэхынымкIэ я зэпеуэм жылагъуэ шынагъуэншагъэр къыщызэзыгъэпэщахэм. Къэралым и унафэщIхэр хэту Iуэху щекIуэкIкIэ шынагъуэншагъэр яхъумэну ягъакIуэхэм ар язщ. Сочэ къалэм плъыр къалэныр щрихьэкIын хуей хъумэ, и пщэрылъхэр хьэлэлу егъэзащIэ. ФIыщIэ пхудощI хуагъэув къалэнхэр екIуу зэфIэзых мы щIалэр дзэ къулыкъум тэмэму зэрыхуэвгъэхьэзырам папщIэ».
Абрэдж Жантемыр 2009 гъэм Налшык дэт етIуанэ лицейр дыщэ медалкIэ къиухащ. А гъэ дыдэм щIэтIысхьащ Ростов дэт Экономикэ университетым финансхэмкIэ и факультетым икIи диплом плъыжькIэ 2014 гъэм къиухащ. Жантемыр университетым къыщратащ Къэбэрдей-Балъкъэрым и Iэтащхьэм и стипендиер, математикэ зэпеуэхэм мызэ-мытIэу КъБР-м бжьыпэр щиубыдащ. Ар Налшык къалэм информатикэмкIэ и чемпионщ. 2009 гъэм КъБР-м математикэмкIэ щекIуэкIа олимпиадэм и чемпионщ, инджылызыбзэмкIэ зэпеуэм щытекIуахэм ящыщ зыщ. Абрэджым спортри фIыуэ елъагъу. БэнэкIэ хуитымкIэ зыбжанэрэ ехъулIэныгъэхэр Къэбэрдей-Балъкъэрым щызыIэригъэхьащ.
А письмо гуапэм Сосналым дыщIигъуащ Абрэджхэ зэрехъуэхъу псалъэхэр. «ПщIэ зыхуэсщI Абрэдж Хьэмидбий. ФIыщIэ пхузощI апхуэдэ щIалэфI, Хэкум и хъумакIуэ нэс зэрыбгъэсам папщIэ!» — итщ абы и тхыгъэм.
Бахъсэн Азэмэт.
